43. schôdza NR SR - 13.deň - C. noc
Dátum: 2025-12-12
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Vážený pán (ruch v sále), vážený pán predsedajúci, milé kolegyne, kolegovia, sme o pol jednej ráno v treťom čítaní v skrátenej rozprave o, rokujeme o vrátenom zákone prezidenta, ktorým sa ruší Úrad na ochranu oznamovateľov protispoločenskej činnosti. Cieľom návrhu zákona mala byť ochrana, okrem iného aj ochrana obetí trestných činov, tak sa pozrime, ako tá ochrana dopadla. Namiesto posilnenia ochrany vidíme, a centralizácie ochrany obetí, vidíme jej ešte väčšiu rozdrobenosť. Namiesto agendu, ktorú doposiaľ robil, vykonáva len ministerstvo spravodlivosti, bude po novom vykonávať aj ministerstvo spravodlivosti, aj novozriadený úrad. Však bol ten najmenší problém v ochrane obetí, pretože táto vládna koalícia bude od nového roka posielať obete na úrad, na ktorom nebude vymenená ani len ceduľa, na úrad, ktorý nemá jedného jediného zamestnanca, ktorý sa danej agende rozumie, a na úrad, ktorý na to nemá ani know-how a nateraz ani finančné prostriedky. Po dnešku im ešte týmto obetiam pridali, pretože ďalšou novelou horalkového zákona bude trestanie páchateľov organizovaného zločinu fakticky nemožné alebo veľmi, veľmi ťažko stíhateľné a postihnuteľné. Čiže obete nielenže nedostanú adekvátnu pomoc na úrade, ale ešte budú aj vystavení páchateľom organizovaného zločinu, ktorých nebude fakticky možné odsúdiť. Naozaj táto vláda má pocit, že obete si vytrpeli málo, že ešte znesú, neviem si to vysvetliť inak ako, že vládna koalícia má naozaj sklony k sadizmu. Druhým cieľom návrhu zákona bolo, bolo posilnenie práv zamestnávateľov vo vzťahu ku svojim zamestnancom, oznamovateľom protispoločenskej činnosti. Tak, dámy a páni, Tibor Gašpar tu dva týždne piloval argumentáciu, ako úrad, po správnosti prokuratúra udeľuje účelové ochrany pre oznamovateľov trestných činov, samozrejme bez jediného dôkazu, bez akýchkoľvek dát. Typický Tibor Gašpar, dva týždne tu vládna koalícia znáša naozaj oprávnenú kritiku zo všetkých strán od prokurátorov, advokátov, akademikov, Európskej komisie aj prezidenta. Výsledkom tohto tlaku, keďže celá tá úprava bola v rozpore s právom Európskej únie, vysporiadala sa s tým tak, že prišlo na scénu duo Bartek-Eliáš, hlasná trúba HLAS-u a pán neviditeľný HLAS-u, a priniesli sem pozmeňovák, ktorý šmahom ruky vygumoval všetky argumenty Tibora Gašpara, aj celého SMER-u. Skrátka dorovnávanie práv zamestnávateľa a zamestnanca bola pasé. Žiadne dorovnávanie práv. Tibor Gašpar sa na štyri dni odmlčal, no a prišiel s vlastným pozmeňovákom, ktorý naoko zase raz sa tvári ako vyrovnávanie práv zamestnávateľa a zamestnanca, avšak je to len klam, lebo všetky tieto práva tam sú už aj dnes. No ale musel to spraviť z titulu, aby nestratil tvár a aby mohla aj naďalej argumentovať. Čo však bolo zaujímavejšie, že po pozmeňováku Bartek-Eliáš sa naplno odhalil skutočný dôvod zrušenia úradu a tým bolo výmena vedenia. Pretože v tom návrhu zákona neostalo nič, len zrušenie úradu, okamžité zrušenie úradu podotýkam, s tým, že okamžite musí skončiť aj vedenie úradu. Áno, vedenie úradu muselo skončiť ku dňu zániku, ale všetci zamestnanci mohli pokračovať ďalej. Že to bol ďalší dôkaz toho, že jediným dôvodom, pravým dôvodom bolo odstránenie nepohodlného vedenia. A kvôli čomu potrebujú odstrániť vedenie? No kvôli tomu, že mnohí zamestnávatelia si nevedeli dať rady, nevedeli, respektíve to ignorovali, viď príklad Matúša Šutaja Eštoka, ktorý sa pri vyhodení čurillovcov, respektíve ich postavení mimo službu úradu ani neopýtal a tváril sa veľmi hrdinsky, že to ani nemusí robiť. Ten úsmev mu zamrzol nedávno, keď aj súd potvrdil, že naozaj mal si pýtať súhlas úradu, ak chcel svojich zamestnancov preradiť. Takže šéf úradu im má poslúžiť na to, aby si zamestnávatelia, hrdinovia typu Matúš Šutaj Eštok mohli od úradu vypýtať súhlas na preradenie alebo prepustenie nepohodlných zamestnancov. To sa, samozrejme, po tejto novele aj udeje a to z jednoduchého dôvodu, pretože odo dňa zrušenia úradu bude dočasným šéfom človek, ktorého vyberie osobne podpredseda HLAS-u Richard Raši. Vládna koalícia si, samozrejme, posilnila aj ten klasický menovací mechanizmus tým, že v komisii, ktorá má päť členov, si poistila troch, namiesto zástupcu z úradu pre štátnu službu tam poslala alebo posiela zástupcu úradu vlády, tým si výberové konanie poistí. Ale ako som aj v minulosti spomínal, tá poistka je fajn, lenže nemôžu čakať tak dlho a spôsobovalo by im to problémy, a to z jednoduchého dôvodu, že akonáhle sa bude šéf úradu voliť, tak verejnosť aj médiá sa dozvedia, kto sú kandidáti, budú mať k dispozícii ich životopisy a každý si bude vedieť pozrieť, čo sú to za ľudia, ktorí ten úrad majú viesť. A vidíme, ako sa vládna koalícia stavia k voľbám alebo k voľbe nominantov na sudcu Ústavného súdu, aké problémy mala vôbec s výmenou predsedu výboru pre európske záležitosti a vidíme, akým spôsobom pristupuje k voľbe nového šéfa Národnej banky Slovenska Petra Kažimíra, ktorý už dva roky nadsluhuje. Takže takýmto podobným spôsobom by sa táto koalícia zasekla aj na voľbe predsedu úradu. No a z toho dôvodu si vymysleli skratku, že dočasného šéfa, ktorý bude na čele úradu minimálne mesiac, pretože najbližšia schôdza Národnej rady začína až koncom januára, tak tohto dočasného šéfa si vyberie bez porady, bez akýchkoľvek odporúčaní, ak nerátam teda odporúčania Matúša Šutaja Eštoka, tak ho vyberie Richard Raši. A tomu vravia nezávislosť. To máte napísané mimochodom v § 1 odseku...